महिला एवं बाल विकास मंत्रालय
महिला एवं बाल विकास मंत्रालय के जी20 एम्पॉवर समूह की इनसेप्शन मीटिंग कल आगरा में शुरू होगी
1. थीम: महिलाओं को सभी क्षेत्रों में नेतृत्व करने के लिए सशक्त बनाना: डिजिटल स्किलिंग और फ्यूचर स्किल्स की भूमिका
2. भारत की अध्यक्षता में जी20 एम्पॉवर 2023 महिलाओं के विकास से महिलाओं के नेतृत्व वाले विकास के बदलाव को प्राथमिकता दे रहा है
3. जी20 एम्पॉवर 2023 का उद्देश्य महिलाओं के नेतृत्व वाली उद्यमिता की ओर तेजी से बदलाव और कार्यबल में महिलाओं को अधिक से अधिक शामिल करने के लिए चुनौतियों को अवसरों में बदलना है
4. दो दिनों तक चलने वाली जी20 एम्पॉवर इंसेप्शन मीटिंग में होने वाली चर्चाएँ लगातार बैठकों के लिए संदर्भ निर्धारित करेंगी और सभी स्तरों पर महिलाओं के भविष्य को प्रभावित करेंगी
5. आयोजन के दौरान विभिन्न राज्यों के महिलाओं के नेतृत्व वाले सूक्ष्म उद्यमों, महिला कारीगरों और शिल्पकारों के काम को प्रदर्शित करने के लिए एक प्रदर्शनी साथ-साथ चलेगी
महिलाओं के आर्थिक प्रतिनिधित्व के सशक्तिकरण और प्रगति  के लिए जी20 एलायंस जी20 व्यापार जगत के नेताओं और सरकारों का एक गठबंधन है जिसका उद्देश्य निजी क्षेत्र में महिलाओं के नेतृत्व और सशक्तिकरण में तेजी लाना है।
जी20 एम्पॉवर का विजन "जी20 देशों में महिलाओं के नेतृत्व और सशक्तिकरण में तेजी लाने के लिए व्यवसायों और सरकारों के बीच सबसे समावेशी और कार्रवाई संचालित गठबंधन बनना" है।
भारत की जी20 अध्यक्षता महिलाओं के आर्थिक सशक्तिकरण के लिए समावेशी, न्यायसंगत, महत्वाकांक्षी, निर्णायक और कार्रवाई-उन्मुख है जो परिवर्तनकारी बदलाओं को आगे बढ़ा रही है।
भारत की अध्यक्षता में जी20 एम्पॉवर 2023 महिलाओं के विकास से महिलाओं के नेतृत्व वाले विकास में बदलाव को प्राथमिकता दे रहा है। इसका उद्देश्य महिलाओं के नेतृत्व वाली उद्यमिता की ओर तेजी से बदलाव और कार्यबल में महिलाओं को अधिक से अधिक शामिल करने के लिए चुनौतियों को अवसरों में बदलना है।
महिला एवं बाल विकास मंत्रालय जी20 एम्पॉवर के लिए भारत का नोडल मंत्रालय है। डॉ. संगीता रेड्डी, संयुक्त प्रबंध निदेशक, अपोलो हॉस्पिटल्स एंटरप्राइजेज लिमिटेड, भारत की जी20 अध्यक्षता के दौरान एम्पॉवर 2023 की अध्यक्ष हैं। भारत की जी20 अध्यक्षता के तहत, एम्पॉवर आगरा, तिरुवनंतपुरम और भोपाल में क्रमशः फरवरी, अप्रैल और जून 2023 में तीन बैठकों की मेजबानी करेगा।
इन बैठकों में विषयगत चर्चाओं से उभरने वाली आम सहमति जी20 एम्पॉवर 2023 के लिए आधिकारिक विज्ञप्ति का हिस्सा बनेगी और जी20 नेताओं को सिफारिशों के रूप में प्रदान की जाएगी।
जी20 एम्पॉवर 2023 इक्विटी और अर्थव्यवस्था की बेहतरी के रूप में महिलाओं की उद्यमिता पर ध्यान केंद्रित करेगा; महिला सशक्तिकरण के लिए गेम चेंजिंग पाथवे के रूप में जमीनी स्तर पर और शिक्षा पर महिला नेतृत्व को बढ़ावा देने के लिए साझेदारी बनाना। डिजिटल स्किलिंग तीन फोकस क्षेत्रों में क्रॉस-कटिंग थीम होगी।
11-12 फरवरी को आगरा, उत्तर प्रदेश में होने वाली प्रारंभिक बैठक में जी20 देशों, अतिथि देशों, अंतर्राष्ट्रीय संगठनों और निजी क्षेत्र की महिला नेताओं का स्वागत किया जाएगा। बैठक का विषय "महिलाओं को सभी क्षेत्रों में नेतृत्व करने के लिए सशक्त बनाना: डिजिटल स्किलिंग और फ्यूचर स्किल्स की भूमिका" है।
माननीय महिला एवं बाल विकास और अल्पसंख्यक कार्य मंत्री श्रीमती स्मृति जूबिन ईरानी इंसेप्शन मीटिंग में शिरकत करेंगी और उद्घाटन सत्र में महिलाओं के नेतृत्व वाले विकास पर अपने बहुमूल्य विचार साझा करेंगी। मंत्री ईरानी ने इटली में महिला अधिकारिता पर पहली जी20 मंत्रिस्तरीय बैठक में आपसी सहयोग के माध्यम से लिंग और महिला केंद्रित मुद्दों को संबोधित करने की दिशा में भारत की प्रतिबद्धता की पुष्टि की थी। बाली में जी20 महिला मंत्रिस्तरीय बैठक में, माननीय मंत्री ने महिलाओं के समग्र विकास के लिए प्रौद्योगिकी का लाभ उठाने के लिए भारत द्वारा उठाए गए "परिवर्तनकारी" उपायों और महिलाओं के विकास से महिलाओं के नेतृत्व वाले विकास की ओर भारत की यात्रा को साझा किया था। बाली इंडोनेशिया में जी20 एम्पॉवर 2022 के समापन समारोह में, माननीय मंत्री ने डिजिटल लैंगिक अंतर को पाटने और स्टेम, एआई और भविष्य के कौशल में महिलाओं की भागीदारी बढ़ाने की आवश्यकता को रेखांकित किया।
माननीय महिला एवं बाल विकास और आयुष राज्य मंत्री डॉ. मुंजापारा महेंद्रभाई भी भारत में महिला सशक्तिकरण पहलों पर सम्मानित सभा को जानकारी देंगे।
भारत के जी20 शेरपा श्री अमिताभ कांत भारत के जी20 शेरपा के रूप में एम्पॉवर 2023 पर अपने विचार साझा करेंगे। महिला एवं बाल विकास मंत्रालय के सचिव श्री इंदेवर पांडे, जी20 सचिवालय, भारत सरकार और उत्तर प्रदेश राज्य सरकार के वरिष्ठ अधिकारी भी बैठक में उपस्थित रहेंगे।
दो दिनों तक चलने वाली जी20 एम्पॉवर इंसेप्शन बैठक में होने वाली चर्चाएँ लगातार बैठकों के लिए संदर्भ निर्धारित करेंगी और सभी स्तरों पर महिलाओं के भविष्य को प्रभावित करेंगी। इन संवादों के दौरान मुख्य विषयों में डिजिटल स्किलिंग के माध्यम से महिलाओं के नेतृत्व को पुनर्परिभाषित करना; जमीनी स्तर पर सामुदायिक नेतृत्व; गैर-पारंपरिक कार्यबल में महिलाओं की भागीदारी बढ़ाना; महिलाओं के नेतृत्व वाली उद्यमिता, आदि के लिए सर्वोत्तम पहलों को अपनाना शामिल होंगे।
जी20 एम्पॉवर के प्रयास जी20 देशों में महिला केंद्रित नीतियों को प्रेरित करने की दिशा में एक महत्वपूर्ण कदम है। डिजिटल लैंगिक अंतर को खत्म करना अत्यावश्यक है, डिजिटल लैंगिक समावेशन को बढ़ावा देना और इस विभाजन के मूल कारणों को दूर करना प्रगति को गति देगा।
विभिन्न राज्यों के महिलाओं के नेतृत्व वाले सूक्ष्म उद्यमों, महिला कारीगरों और शिल्पकारों के काम को प्रदर्शित करने के लिए आयोजन के दौरान एक प्रदर्शनी साथ-साथ चलेगी। प्रदर्शनी स्वास्थ्य, वित्तीय समावेशन, डिजिटल कौशल आदि के क्षेत्र में जमीनी स्तर पर महिलाओं के योगदान को भी उजागर करेगी।
इसके अलावा, जी20 एम्पॉवर इंसेप्शन मीटिंग में सांस्कृतिक और संगीतमय अंतराल और कार्यक्रम होंगे, जिसमें ऐतिहासिक स्मारकों का दौरा, उत्तर प्रदेश की विरासत को प्रदर्शित करना शामिल है। प्रतिनिधियों के लिए सुबह-सुबह योग सत्र की योजना बनाई गई है; स्थानीय व्यंजन और मोटे अनाज से बने भोजन भी कार्यक्रमों के दौरान प्रतिभागियों को पारंपरिक प्रथाओं और भारत के बढ़िया व्यंजनों का अनुभव कराने के लिए परोसा जाएगा।
जी20 एम्पॉवर इंडोनेशिया की अध्यक्षता संभालने के समय, जी20 एम्पॉवर की चेयरपर्सन डॉ. संगीता रेड्डी ने इस बात पर जोर दिया कि श्रमबल की भागीदारी में लैंगिक समानता हासिल करना और "25 बाय 25" हासिल करने का जी20 एजेंडा एक महत्वपूर्ण उपलब्धि है जिसे हमें आगे बढ़ाने की आवश्यकता है। उन्होंने शक्तिशाली पदों पर आसीन सभी महिलाओं और लैंगिक समानता के मूल्य को समझने वाले पुरुषों से सहयोगात्मक और ठोस कार्रवाई के साथ आगे बढ़ने और न्यायसंगत दुनिया बनाने में मदद करने का आग्रह किया। शिक्षा, प्रशिक्षण, डिजिटल स्किलिंग, स्थायी वित्तपोषण और समान काम के लिए समान वेतन कुछ ऐसे कारक हैं जो महिलाओं के रोजगार को बढ़ावा देंगे, उद्यमिता को बढ़ाएंगे और "अमृत काल " में एक विकसित राष्ट्र बनाने में मदद करेंगे।
जी20 एम्पॉवर की वेबसाइट भारत की जी20 अध्यक्षता के दौरान सभी एम्पॉवर गतिविधियों और फोकस क्षेत्रों के लिए सूचना और संसाधन केंद्र के रूप में कार्य करेगी। वेबसाइट का उद्देश्य लोगों को एम्पॉवर का संदेश देना है- "यत्र नार्यस्तु पूज्यन्ते रमन्ते तत्र देवता:" अर्थात् जहां नारियों की पूजा होती है, वहां देवता निवास करते हैं।
इस सांस्कृतिक और सभ्यता के लोकाचार को आगे बढ़ाते हुए, भारत का मानना है कि लैंगिक एजेंडा अत्यावश्यक है और इसे केंद्र में रखा जाना चाहिए। भारत की अध्यक्षता में जी20 एम्पॉवर 2023 महिलाओं को सशक्त बनाने, उनकी आकांक्षाओं का समर्थन करने और जी20 देशों में महिलाओं और लड़कियों के लिए पर्याप्त अवसर पैदा करने के लिए एक इकोसिस्टम बनाने के लिए एक उत्प्रेरक बनने का संकल्प लेता है।